
CONCLUZII 


e În viitor, riscul unor confruntări militare de 
amploare se va reduce, însă vor creşte şi se 
vor diversifica riscurile de natură politică, 
economică, militară, socială etc., la nivel 
regional, zonal şi local. 

e Importanța geopolitică a Mării Negre, în special 
a zonei extinse a Mării Negre, a determinat 
lupta între marile puteri pentru realizarea, într- 
o cât mai mare măsură, a propriilor interese 
politico-economice şi militare. 


e Exerciţiul politic şi economic limitat ca durată 
al noilor state independente din zona extinsă a 
Mării Negre, corelat cu accentuarea 
tensiunilor sociale şi creşterea criminalității, 
determină sporirea riscurilor la adresa 
mediului de securitate zonal şi regional, cu 
efecte asupra României. 


e Gestionarea crizelor la Marea Neagră repre- 
zintă o prioritate a conducerii democratice a 
statelor riverane, în special a României. 


1. Identificarea riscului 


România nu este şi nu se va afla, în viitorul 
apropiat, în fața vreunei amenințări majore, de tip 
militar clasic, la adresa securităţii sale naționale. 
Se poate estima că, în perioada actuală, „riscurile 
la adresa securităţii sunt preponderent de natură 
nemilitară şi, mai ales, internă, manifestându-se, 
în special, în domeniile economic, financiar, social 
şi ecologic”. Cu toate acestea, în noile condiţii, ca 
membru NATO, la graniţa Alianţei obligațiile 
identificării riscurilor sunt tot mai mari. 

Specific Mării Negre, factorii de risc se pot 
regăsi, în special, în domeniile economic şi ecolo- 
gic, dar, tot atât de bine, pot fi prezenţi toți factorii 
externi de risc, cum ar fi: 

- posibile evoluții negative în plan 
subregional în domeniul democratizării, respectă- 
rii drepturilor omului şi dezvoltării economice, 
care ar putea genera crize cu efecte destabiliza- 
toare pe o arie întinsă; 

- proliferarea în zonă a armelor de distrugere 


în masă, a tehnologiilor şi materialelor nucleare, a 
armamentelor şi mijloacelor letale neconvențio- 
nale; 

- proliferarea şi dezvoltarea dinspre est a re- 
țelei teroriste, a crimei organizate transnaționale, a 
traficului ilegal de persoane, droguri, armamente 
şi muniții, materiale radioactive şi strategice; 

- migraţia clandestină pe calea apei mării şi 
apariția unor fluxuri de refugiați; 

- intoleranţa, acțiunile de incitare la extre- 
mism, separatism sau xenofobie, care pot afecta 
statul român şi promovarea valorilor democratice; 

- decalaje între nivelurile de asigurare a 
securităţii şi gradul de stabilitate ale statelor din 
proximitatea Mării Negre; 

- limitarea accesului unilateral pentru statul 
român la unele resurse şi oportunităţi regionale, la 
fel cum orice discriminare la adresa unui stat li- 
mitrof Mării Negre se poate transforma într-un 
factor de risc cu repercusiuni imprevizibile. 

O nouă categorie de riscuri sunt cele asime- 
trice, cu sferă de acţiune certă în zone de interes 
comun pentru mai multe ţări, cum este cazul celor 
6 state riverane, dar de interes pentru multe altele, 
neriverane, unele aflate la mare distanță. Riscurile 
asimetrice pot consta în acțiuni armate sau 
nearmate, afectând securitatea naţională, cu con- 
secinţe directe sau indirecte asupra vieții econo- 
mico-sociale a ţării. Între riscurile de acest tip se 
pot enumera: 

- terorismul politic  transnaţional şi 
internațional, inclusiv sub formele sale biologice 
şi informatice; 

- acțiuni ce pot atenta la siguranţa sistemului 
de transport naval/maritim, intern şi internațional; 

- provocarea deliberată de catastrofe ecolo- 


gice în apele Mării Negre. 

În momentul de față suntem martorii mai 
multor provocări cu aceeaşi ţintă. Ținta este pozi- 
ţia internațională a României şi „vecinătatea apro- 
piată” a Federaţiei Ruse. Acest spațiu geopolitic, 
alcătuit din România, Ucraina, Republica 
Moldova, inclusiv Transnistria, reprezintă, pentru 
strategii Kremlinului, o zonă de maxim interes 
unde, cel puţin parțial, ei urmăresc să-şi exercite 
autoritatea sau poate chiar controlul, în viitor, iar 
provocările nu au alt scop decât acela de a crea o 
situație internaţională prielnică pentru implemen- 
tarea planurilor Moscovei. 

Probabil, dacă analizăm aceste provocări ce 
se manifestă în zona Mării Negre, realizăm că ris- 
curile creării unor noi situaţii de criză sunt mari. 


2. Provocările gestionării crizelor 


Din analiza făcută de noi am identificat 
unele provocări pe care le considerăm a fi funda- 
mentale în cadrul etapelor gestionării de criză, 
astfel: 

1. Provocarea prevenirii, de fapt, balanţa 
dintre prevenire şi elasticitate. 

Ideea dominantă a fost din totdeauna că pre- 
venirea ar trebui să fie sarcina principală a gestio- 
nării crizelor. Orice eveniment neprevăzut ar tre- 
bui să se încadreze astfel în planuri meticuloase, 
rațional formulate, iar rezolvarea ar fi mult mai la 
îndemână. Tehnologia modernă a comunicaţiilor 
ar asigura interacțiunea diverşilor actori implicați. 
Astfel, nu vor mai fi surprize sau crize „inimagi- 
nabile”. 

Dar politicile de prevenire şi pregătire sunt, 
de cele mai multe ori, greu de urmărit. Există o 
tendinţă larg răspândită de a ignora neprevăzutul, 
riscurile şi posibilele crize. Este în natura umană 
de a neglija scenariile negre şi de a închide ochii 
în faţa pericolelor iminente. 

Investiţia, doar pentru prevenire, este pusă 
sub semnul întrebării de paradoxul vulnerabilității, 
adică, cu cât schemele de prevenire şi măsurile de 
securitate vor fi mai sofisticate, cu atât vor fi mai 
dramatice efectele unor tulburări minore. De 
aceea, trebuie investit şi în anticiparea, dar şi în 
pericolele neanticipate, acest lucru fiind rezolvat 
de elasticitate, în asigurarea capacității de a face 


față pericolelor deja produse. 

De vreme ce crizele devin mult mai com- 
plexe şi mai puțin locale, aşa cum poate fi o criză 
în bazinul Mării Negre, nevoia de elasticitate va 
întrece prevenirea. 

2. Provocarea planificării care constă în 
instituţionalizarea unui mod de gândire care ia 
în calcul neprevăzutul. 

Crizele au tendința de a deveni candidate 
perfecte pentru scenarii perfecte. 

Teama de surprize face ca posibilele riscuri 
să capete întinderi mari în procesul planificării. 
Planurile operaţionale acoperă, de cele mai multe 
ori, toate riscurile posibile, chiar crize neprevă- 
zute, ceea ce face ca domeniul să fie foarte extins. 
Gama posibilelor crize este foarte largă, începând 
de la calamitățile naturale şi terminând cu dezas- 
trele provocate de om. Nesiguranţa şi inimagina- 
bilul sunt, pur şi simplu, de neevitat. Tehnicile 
care au rezolvat criza de ieri s-ar putea să nu mai 
fie eficiente pentru crizele actuale, ba chiar este 
posibil ca tocmai aceste tehnici să aibă unele 
efecte asupra crizelor prezente. 

Planificarea crizelor va depinde, din ce în ce 
mai mult, de analiza neprevăzutului, devenind, 
astfel, un complement al abordării, conform că- 
reia, crizele sunt omniprezente (aici şi acum). 
Acest gen de abordare implică dezvoltarea atât a 
scenariului cel mai ofertant, cât şi a celui mai pu- 

enomenului militar contemporan şi a cercetării impactului amenințărilor asimetrice asupra Bazinului Mării Negre. 

tin favorabil, evitându-se formularea unor profeții 
care se împlinesc de la sine. 

3. Provocarea instituționalizării urmăreşte 
argumentul conform căruia prezența reprezentan- 
ților autorităților locale ori centrale este resursa 
cea mai importantă prin care se poate exercita un 
management public eficient. În viitor, autarhia 
administrativă se va dovedi o categorie învechită, 
deciziile luându-se după compararea variantelor 
oferite de pozițiile federale sau interguverna- 
mentale cu cele ale posibililor rivali dornici să 
intre în competiție. 

4. Provocarea răspunsului 
depăşirea dilemelor crizei. 

Pentru că se opun condițiilor şi consecințelor 
prezente, crizele vor cere întotdeauna decizii criti- 
ce, în momente delicate. În acelaşi timp, crizele 
prezintă bariere vis-à-vis de o cercetare calitativă, 
deoarece problemele comune se înmulțesc expo- 
nențial în timpul crizelor, timpul de reflecţie este 


înseamnă 


foarte scurt, pe fondul echilibrării influenței tutu- 
ror decidenților. 

Diferența dintre criza propriu-zisă şi cea 
viitoare (semnele acesteia) stă în volumul de re- 
surse alocate: situația necesită alocarea întregului 
arsenal de răspuns sau decidenții aşteaptă până la 
desfăşurarea evenimentului. Dilema se adânceşte 
în timpul conflictelor de anvergură (de tipul luptei 
teroriste sau a războaielor), când totul se petrece 
pe fondul dezinformării şi a atacurilor surpriză. 

Analiştii trebuie să echilibreze nevoia de a 
se informa cu nevoia de a păstra controlul situa- 
tiei. Delimitarea este importantă întrucât, în timpul 
crizei, se manifestă o explozie de informaţii, de 
ştiri şi comunicaţii, de cele mai multe ori contra- 
dictorii, ce îngreunează activitatea decidenţilor. 

Nesiguranţa permite apariţia zvonurilor, ast- 
fel încât gestionarea crizei înseamnă coordonarea 
a tot ce înseamnă media, precum şi a răspândito- 
rilor de informaţii false. 


3. Gestionarea crizei 


Gestionarea unei posibile crize în bazinul 
Mării Negre are o dificultate aparte din cauza 
nesoluționării la timp a problemelor de frontieră 
ori a delimitării apelor teritoriale între statele rive- 
rane, a abuzurilor şi iresponsabilităților în rezolva- 
rea problemelor de mediu, a acțiunii necoordonate 
în exploatarea resurselor existente în această zonă. 
Soluția poate veni tocmai de la interesele strategi- 
ce ale marilor puteri, obligate să gândească la an- 
samblul măsurilor, procedurilor şi activităţilor 
care permit factorilor de decizie implicați să con- 
troleze situaţia de criză şi să determine revenirea 
la starea de normalitate. 

Gestionarea crizei presupune identificarea 
riscurilor, a surselor potenţiale de criză, monitori- 
zarea situației, elaborarea variantelor de acţiune, 
implementarea acestora şi restabilirea situaţiei 
normale. Considerăm că, după modelul meditera- 
nean, Alianța Nord-Atlantică, singură sau împreu- 
nă cu UE, poate găsi o soluţie suprastatală, evident 
cu acordul statelor limitrofe, de rezolvarea a orică- 
rei crize prefigurate în bazinul Mării Negre, cu 
respectarea unor principii ferme. 

Principiile care stau la baza gestionării cri- 
zelor în bazinul Mării Negre pot fi: 

a) gestionarea crizelor ţine cont de interesul 
național al fiecărui stat limitrof; 


b) instituirea unui schimb de informaţii efi- 
cient între statele limitrofe, cu extensie şi la alte 
state din zonă, interesate de prevenirea situaţiilor 
de criză în bazinul Mării Negre; 

c) prioritatea protecției şi salvării vieţii 
oamenilor în situații de criză; 

d) responsabilitatea autorităților administra- 
tiei naționale în gestionarea situațiilor de criză în 
apele teritoriale din bazinul Mării Negre; 

e) separarea actului de decizie de cel de exe- 
cuţie în gestionarea crizei; 

f) interoperabilitatea cu UE, NATO şi cu 
alte organizații sau structuri care-şi propun să so- 
luţioneze crize în zonă; 

g) transparența măsurilor privind gestiona- 
rea crizelor şi a consecințelor acestora; 

h) autonomia subsistemelor componente. 

Gestionarea situațiilor de criză se realizează 
în concordanţă cu tipul, intensitatea şi amploarea 
situației de criză, prin punerea în aplicare a unui 
set de măsuri comprehensive, care se completează 
reciproc, cu grad de aplicabilitate generală, inde- 
pendente de natura crizelor. 

Posibilităţile de gestionarea a crizelor ar 
putea fi cuprinse în cele cinci tipuri de măsuri: 

a) Măsuri preventive — cuprind opţiuni 
generale de acțiune a căror aplicare se decide la 

nivel politic înalt, de regulă în stadiile incipiente 
de evoluţie a unei situaţii de criză. 

b) Măsuri de răspuns la criză — cuprind 
acțiuni predefinite, planificate în detaliu, din timp 
şi disponibile imediat pentru a fi implementate în 
vederea îmbunătățirii gradului de operativitate a 
Sistemului Naţional Integrat, inițierii procesului 
de activare a forțelor şi mijloacelor, a creşterii 
gradului de protecţie a acestora. 

c) Măsuri de contracarare a surprinderii 
— cuprind acţiuni defensive militare şi civile care 
trebuie executate cu rapiditate, pentru siguranța 
forţelor naționale şi ale Alianţei, populaţiei şi/sau 
obiective strategice, atât militare, cât şi civile, în 
cazul unui atac prin surprindere ori în cazul unuia 
iminent cu avertizare limitată. 

d) Măsuri de contraagresiune — cuprind 
acțiuni desemnate pentru implementarea planuri- 
lor corespunzătoare pentru apărarea teritoriului 
național, în cazul unei agresiuni directe împotriva 
României, precum şi pentru participarea în cadrul 
Alianţei Nord-Atlantice la operații tip art. 5 din 
Tratatul de la Washington. 

e) Măsuri de instituire a stărilor de alertă 
— cuprind acţiuni care pot fi adoptate în funcţie de 
amploarea şi intensitatea unei amenințări sau 
crize. 

În cadrul activităţii de prevenire şi gestiona- 


re a crizelor sunt identificate şi unele limite, astfel: 

a) Guvernul disponibilizează cu greutate 
mijloacele materiale şi financiare pentru gestiona- 
rea situațiilor de criză. 

b) Legislația este incompletă, iar 
documentele actuale de reglementare pe această 
linie insistă în exces pe contravențiile şi cuantu- 
mul amenzilor pentru încălcarea unor norme. 

c) Guvernul declară starea de alertă, institui- 
rea stărilor de urgență, de asediu, de mobilizare 
sau de război, cu aprobarea prealabilă a 
Consiliului Suprem de Apărare a Ţării, relația 
nefiind una bine rodată. 

Se simte nevoia creării unui sistem național 
de gestionare a crizei pentru: a analiza datele şi 
informaţiile referitoare la situațiile potenţial 
generatoare de criză şi stabili măsuri pentru 
prevenirea evoluţiei acestora în crize, a aproba 
măsurile privind pregătirea demnitarilor, cadrelor 
de conducere, precum şi a specialiştilor abilitați 
să gestioneze situaţiile de criză; a gestiona stările 
de criză la nivel naţional; a stabili, conform legii, 
în funcţie de tipul situaţiilor de criză 
sistemul/subsistemul, ministerul sau organul de 
specialitate ala administraţiei publice responsabil 
cu conducerea acesteia; a stabili strategia de 
acțiune în situaţii de criză şi a emite decizii pe 
aplicarea acesteia. 


PROPUNERI 


Luând în considerare poziţia geografică a României, ar fi eficient ca ţara noastră să fie preocupată 
nu numai de crearea condiţiilor favorabile pentru transportul pe teritoriul său a materiilor prime şi 
hidrocarburilor din zona ponto-caspică, dar şi pentru implicarea activă în economiile fostelor 
republici unionale. 
România ar trebui să îşi asume rolul şi statutul de lider în crearea unui centru de gestionare a 
crizelor la Marea Neagră, din care să facă parte specialişti atât din țările riverane, cât şi din țări cu 
tradiție în acest domeniu şi organizaţii internaționale. 

